Internetoperaattori Elisan pitää jatkossakin estää asiakkaidensa pääsy tekijänoikeuksia rikkovalle The Pirate Bay -sivustolle. Korkein oikeus ei antanut Elisalle valituslupaa kiistassa.

Korkeimman oikeuden päätös merkitsee, että Elisan liittymiin vuoden alussa tehdyt estot jäävät pysyviksi. Sama koskee myös Elisaan kuuluvan Saunalahden liittymiä.

Elisalla päätökseen petyttiin. Liittymäliiketoimintajohtaja Henri Korven mukaan Elisa olisi toivonut oikeudellisesti monimutkaiseen asiaan ylimmän oikeusasteen ennakkopäätöstä.

Elisa kaipaa Korven mukaan lainsäädännöllisiä toimenpiteitä, jossa viranomainen ratkaisee miten sovitetaan yhteen tekijänoikeudet ja käyttäjän oikeudet viestintään. Viranomaisten ratkaisut pitää toteuttaa samaan aikaan ja samansisältöisinä kaikkien operaattorien kannalta, Korpi katsoo.

- Vielä tärkeämpää on kuitenkin se, että kaikki toimijat keskittyisivät toimenpiteisiin, joilla voidaan aidosti ja tehokkaasti vähentää piratismia, Korpi sanoo. Hänen mukaansa tämä tarkoittaa sisällön saamista verkkojakeluun kohtuuhinnalla ja samaan aikaan muun jakelun kanssa.

Kiistaan saatiin alioikeuden päätös viime vuoden lokakuussa, kun Helsingin käräjäoikeus määräsi Elisaa estämään asiakkaidensa pääsyn The Pirate Bayn sivustolle. Elisa myöntyi päätökseen tämän vuoden tammikuussa.

Viime kesäkuussa Helsingin hovioikeus päätti pitää käräjäoikeuden päätöksen voimassa.

Käräjäoikeus on määrännyt myös TeliaSoneran ja DNA:n estämään asiakkaidensa pääsyn The Pirate Bayn sivustolle.